Keld Albrechtsen (EL), 2001-02-02:
Jeg bliver nødt til at sige, at man skal være udstyret med et grundlæggende meget lyst syn på tilværelsen for at bevare sit gode humør hele vejen gennem den her debat.
Det har jeg også, så selvfølgelig opgiver jeg ikke helt håbet, men megen opmuntring er der ikke at hente i de store partiers meldinger
om de her forslag
Det må jeg sige.
Også det her forslag fra Kristeligt Folkeparti er Enhedslisten meget positiv over for.
Vi vil også gerne ligesom SF gå videre med hele grundkapitalen, men det er et rigtigt skridt på vejen, som Kristeligt Folkeparti foreslår.
Man kan så håbe, at Kristeligt Folkeparti også vil udstrække princippet til familieboligerne og ungdomsboligerne.
Jeg ved jo, at Kristeligt Folkeparti lægger megen vægt på familien, og dens mulighed for at kunne fungere i samfundet er også et boligproblem, men det kan vi så arbejde videre på.
Der er mange muligheder for at finansiere et forslag som det, Kristeligt Folkeparti fremsætter, og dem skal vi selvfølgelig også gennemgå i udvalget.
En af de muligheder, Enhedslisten har peget på, er, at kommunerne etablerer en udligningsordning, så de kommuner, der ikke vil opfylde deres forpligtelse til at bygge, kan overføre de penge, de burde have brugt, til de kommuner, som vil påtage sig ansvaret for at bygge.
En sådan udligningsfond vil jo gøre, at kommunerne får et kraftigere incitament til selv at bygge, for ellers kommer de jo bare til at betale for nabokommunens byggeri.
Jeg tror, det vil have en gevaldig opmuntrende virkning rundtomkring i kommunalbestyrelserne, hvis vi fik et sådant instrument, og så kunne vi også slippe for den diskussion om, at vi ikke må indføre tvang over for kommunerne osv.
Så får kommunerne et incitament og en opmuntring til ligesom at komme lidt op af sofaen.
Men der er mange andre måder, det kan finansieres på.
Jeg nævnte f.eks. en værdistigningsafgift på handel med private ejendomme, så staten kan få en lille smule af de samfundsskabte værdistigninger til at gøre gavn med, og der er mange andre muligheder.
Men det, som for alvor er det afgørende, er, at vi må se at komme i gang, og det kan jeg jo sådan set blive ved med at gentage fra indlæg til indlæg, så det vil jeg så sige for sidste gang i dag. Men jeg vil faktisk skrive til mine ærede kolleger boligordførere i næste uge og foreslå dem, at vi beder ministeren om at få lavet en behovsanalyse: Hvad har vi brug for af boligbyggeri i de kommende 20 år?
Jeg var også inde på det i sidste runde.
Så kan vi få nogle prognoser for, hvor der rent faktisk bliver bygget, hvad vi kan forvente, der bliver bygget med den nuværende lovgivning, nogle tal for, hvad der rent faktisk er behov for at bygge, kan vi tage en forespørgselsdebat om boligbyggeri på et godt grundlag, f.eks. til maj.
Det er i hvert fald mit forslag.
Jeg håber, de andre boligordførere vil være positiv over for en sådan plan.
Man kan jo mene, hvad man vil, om de enkelte ting, men jeg håber, man vil være positive over for en sådan drøftelse, for vi er nødt til at komme i gang, og jeg hører selvfølgelig gerne andre forslag til, hvordan det kan gøres.
Men det, der ikke må ske, er, at Kristeligt Folkeparti fremsætter nogle pæne og gode forslag, og så sker der bare ikke mere.